Thomas Jensen (S), 2013-11-26:
For Socialdemokraterne og regeringen er det helt afgørende at bekæmpe skattely og skattespekulation.
For det er jo netop vores velfungerende velfærdssamfund, der gør, at virksomheder bl.a. kan nyde fordele af vores gode infrastruktur og højtuddannede medarbejdere – det er goder, der er helt afhængige af, at alle betaler deres skat, hverken mere eller mindre.
For at bremse skattespekulation kræver det, at vi udveksler oplysninger om bankkonti med andre lande.
I takt med at verden bliver mere og mere global, vokser også udfordringerne med at skaffe de oplysninger fra udlandet, som er helt nødvendige for det danske skattevæsen.
Vi ønsker større åbenhed og mener, det er oplagt, at vi laver nogle aftaler, så landene udveksler skatteoplysninger på tværs af grænser.
Derfor støtter Danmark også OECD's arbejde, for at lande automatisk udveksler skatteoplysninger, og derfor støtter Danmark EU's arbejde, der skal sikre, at vi også internt i EU udveksler skatteoplysninger.
Derfor har Danmark indgået den såkaldte FACTA-aftale med USA.
FACTA-aftalen betyder, at Danmark skal udlevere oplysninger til USA om konti i Danmark, som indehaves af amerikanere.
Samtidig giver det os en fordel den anden vej rundt, for FACTA-aftalen sikrer, at vi i Danmark får oplysninger om konti i USA, som indehaves af danskere.
Men med den gældende lovgivning er vi i Danmark ikke i stand til at opfylde alle vores forpligtigelser over for USA i henhold til FACTA-aftalen.
Helt konkret betyder lovforslaget, at skatteministeren kan udarbejde den bekendtgørelse, der implementerer
[På grund af strømsvigt og deraf manglende lydoptagelse er det meste af resten af Thomas Jensens ordførertale en tilrettet gengivelse af hans talepapir.] FACTA-aftalen.
Bekendtgørelsen vil nærmere fastsætte reglerne for de forskellige typer af indberetningspligter og pligter til at gennemføre procedurer, der kan identificere de konti, der bliver indberetningspligtige i kraft af aftalen.
Da der foregår et målrettet arbejde i EU og OECD, som minder meget om FATCA-aftalen, sikres det med dette lovforslag, at der er mulighed for at gennemføre de forventede tilsvarende regler med andre EU-lande.
Tilsvarende gælder det de aftaler, som Danmark indgår med andre lande efter den model, som OECD arbejder på.
Det er klart, at lovforslaget, som vi behandler i dag, betyder, at der automatisk bliver overført massevis af data på tværs af grænser.
Derfor har vi naturligvis overvejet forslaget nøje i forhold til persondataloven.
Det er klart, at vi sikrer en beskyttelse af borgernes ret til privatliv og databeskyttelse.
Særlig i forhold til USA, som ikke er omfattet af EU’s databeskyttelseslov, skal man være opmærksom.
Derfor indgår SKAT og det amerikanske IRS, The Internal Revenue Service, en aftale om, hvordan man konkret vil tilrettelægge udvekslingen.
Og SKAT og IRS er allerede i kontakt med hinanden om databeskyttelsesspørgsmålene.
Lovforslaget, som vi behandler i dag, er blot ét tiltag ud af mange mod bekæmpelsen af skattely og skattespekulation.
De sidste 2 år er regeringen gået systematik til værks for at gøre livet surt for skattesvindlere.
Der er blevet gennemført en række initiativer for at stoppe enkeltindivider og virksomheders brug af skattely.
Dette lovforslag er endnu et skridt i retning af at gøre livet lidt mere surt for dem, der spekulerer i ikke at [Igen lydoptagelse herfra] bidrage til fællesskabet.
Jeg kan erklære, at Socialdemokraterne kan støtte lovforslaget.